Bfn-meisie steeds kritiek; ‘dronkbestuurder’ vasAnrike Marais. Foto: Verskaf Anrike,’n gr. 10-leerder aan die Hoërskool Sand du Plessis, is ernstig beseer nadat ŉ beweerde dronkbestuurder agter teen die motor waarin sy ŉ insittende was, vasgejaag het. Die botsing het op die hoek van Nelson Mandelarylaan en Jac van Rhynstraat in Bloemfontein plaasgevind. Anrike se ma, Marelize, het aan Maroela Media gesê haar dogter is steeds in die intensiewesorg-eenheid van die Life Rosepark-hospitaal waar sy aan ŉ asemhalingsmasjien gekoppel is. Sy word gedeeltelik onder verdowing gehou. Volgens Marelize is Anrike se longe ernstig beseer en het ŉ bloedklont ook in een long gevorm. Haar bekken, femur en neus is ook gebreek. “In dié stadium sukkel sy regtig met asemhaling, maar ons bly positief,” het Marelize gesê. “Dit gaan baie goed met haar beenbreuke en die fisioterapeut is baie tevrede. Ons gee maar elke dag klein treetjies, maar ons los nooit God se hand nie.” Die ander drie insittendes in die motor het slegs geringe beserings opgedoen. Anrike se vriendin, Bianca Marais (16), het ŉ nekbesering en harsingskudding opgedoen, maar is dieselfde aand uit die hospitaal ontslaan. Marais se oom en tannie, Divan en Marina Rossouw, is nie in die hospitaal opgeneem nie. Intussen het konst. Wendy Nkabi, woordvoerder van die polisie, bevestig dat die bestuurder van die ander motor, Sechaba Kgaile (40), Maandag in die Bloemfontein-landdroshof verskyn het op aanklagte van dronk- en roekelose bestuur. Die saak is uitgestel, maar Nkabi kon nie bevestig of Kgaile steeds in aanhouding is nie. Volgens Marelize ontvang die gesin ongelooflike ondersteuning van die publiek sedert die ongeluk. “Mense van oor die wêreld stuur vir ons boodskappe en bid vir Anrike. Ons glo en volhard in gebed dat Anrike ten volle sal herstel.”